Document ID: 32002D0613

A Bizottság határozata
(2002. július 19.)
a házisertések spermájának behozatalára vonatkozó feltételek megállapításáról
(az értesítés a C(2002) 2676. számú dokumentummal történt)
(EGT vonatkozású szöveg)
(2002/613/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/39/EK bizottsági határozattal [1] módosított, a sertéssperma Közösségen belüli kereskedelmére és behozatalára alkalmazandó állat-egészségügyi követelmények megállapításáról szóló, 1990. június 26-i 90/429/EGK tanácsi irányelvre [2] és különösen annak 7. cikke (1) bekezdésére, 9. cikke (2) és (3) bekezdésére és 10. cikke (2) bekezdésére,
mivel:
(1) A legutóbb az 1999/150/EK határozattal [3] módosított 93/160/EGK bizottsági határozat [4] meghatározza azon harmadik országok jegyzékét, amelyekből sertéssperma hozható be.
(2) A legutóbb a 94/667/EK határozattal [5] módosított 93/199/EGK bizottsági határozat [6] meghatározza a sertéssperma harmadik országokból való behozatalára vonatkozó állat-egészségügyi feltételeket és állat-egészségügyi bizonyítványokat.
(3) A legutóbb a 2001/727/EK határozattal [7] módosított 95/94/EK bizottsági határozat [8] meghatározza a Közösségbe történő kivitelre hivatalosan feljogosított spermagyűjtő központok jegyzékét.
(4) Ciprust fel kell venni azon harmadik országok jegyzékébe, amelyekből a Bizottság célkitűzéseinek megfelelően és az ebben az országban az állategészségügy tekintetében elért helyzet figyelembevételével a 93/160/EGK határozat engedélyezi a behozatalt.
(5) Ciprus, Svájc, Kanada és Magyarország illetékes állat-egészségügyi szolgálatai kérelmet nyújtottak be a területükön található, a házisertések spermájának a Közösségbe történő kivitelére hivatalosan feljogosított központoknak a 95/94/EK bizottsági határozat által meghatározott jegyzékbe való felvételére.
(6) Az érintett országok illetékes állat-egészségügyi szolgálatai biztosítékokat nyújtottak be a 90/429/EGK irányelv 8. cikkében meghatározott követelmények teljesítésére vonatkozóan, és az érintett gyűjtőközpontokat hivatalosan feljogosították a Közösségbe irányuló kivitelre.
(7) A 93/199/EGK bizottsági határozatban előírt állat-egészségügyi bizonyítvány mintáját módosítani kell abból a célból, hogy figyelembe vegyék az egyes harmadik országok állat-egészségügyi helyzetét és a 90/429/EGK irányelv módosításait.
(8) Megfelelőbb lenne ugyanabba a dokumentumba összegyűjteni a sertéssperma behozatalára vonatkozó összes információt (engedélyezett harmadik országok jegyzéke, a behozatalra alkalmazandó állat-egészségügyi követelmények, illetve az említett harmadik országokban kivitelre feljogosított spermagyűjtő központok jegyzéke), és ennek megfelelően a 93/160/EGK, 93/199/EGK és a 95/94/EK határozatot hatályon kívül helyezni.
(9) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A tagállamok engedélyezik az I. mellékletben felsorolt harmadik országokból, a III. mellékletben szereplő állat-egészségügyi bizonyítványmintában meghatározott feltételeknek megfelelő és az V. mellékletben felsorolt, kivitelre feljogosított spermagyűjtő központokban gyűjtött sertéssperma behozatalát.
(2) A tagállamok engedélyezik a II. mellékletben felsorolt harmadik országokból, a IV. mellékletben szereplő állat-egészségügyi bizonyítványmintában meghatározott feltételeknek megfelelő és az V. mellékletben felsorolt, kivitelre feljogosított spermagyűjtő központokban gyűjtött sertéssperma behozatalát.
2. cikk
A tagállamok visszautasíthatják az olyan gyűjtőközpontokból származó sperma beengedését területükre vagy területük egy régiójába, amelyekbe Aujeszky-féle betegség ellen vakcinázott kanokat engednek be, amennyiben a területet vagy a régiót a 64/432/EGK tanácsi irányelv [9] 10. cikkével összhangban Aujeszky-féle betegségtől mentesnek ismerték el.
3. cikk
A 93/160/EGK, a 93/199/EGK és a 95/94/EK határozat hatályát veszti.
4. cikk
A korábban hatályos rendelkezések és bizonyítványminta szerint igazolt sperma behozatalát e határozat kihirdetésének napját követő legfeljebb három hónapig lehet elfogadni.
5. cikk
Ez a határozat az Európai Közösségek Hivatalos Lapjában való kihirdetését követő huszadik napon lép hatályba.
6. cikk
Ennek a határozatnak a tagállamok a címzettjei.
Kelt Brüsszelben, 2002. július 19-én.

Labels: 0
3
5
6